**Сот приставдарынын ишмердүүлүгүнүн маселелери боюнча Кыргыз Республикасынын айрым мыйзам актыларына өзгөртүүлөрдү киргизүү жөнүндө Кыргыз Республикасынын мыйзам долбооруна**

**МААЛЫМКАТ-НЕГИЗДЕМЕ**

Сот адилеттүүлүгүн ишке ашыруу үчүн тиешелүү шарттарды түзүү жана сотко, сот арачыларына, сот актыларын мажбурлап аткарууда соттук аткаруучуларга карата коркунуч жана зомбулук аракеттери пайда болгон учурларды жокко чыгаруу максатында Кыргыз Республикасынын Жогорку Кеңеши 2016-жылдын 29-июнунда **«**сот приставдары жөнүндө» Кыргыз Республикасынын Мыйзамын кабыл алган.

Сот приставдар кызматын жаратуу жана ишке киргизүү тажрыйбасынын негизинде, Кыргыз Республикасынын “сот приставдары жөнүндө” Мыйзамын ишке ашыруу үчүн аталган мыйзамдарга толуктоо жана өзгөртүү киргизүү муктаждыгы келип чыгууда.

Кыргыз Республикасынын “сот приставдары жөнүндө” Мыйзамынын 3-беренесинин 2-бөлүгүнүн негизинде Кыргыз Республикасынын мамлекеттик кызмат жөнүндө мыйзамдары сот приставына карата, анын кесиптик иши ушул Мыйзамда жөнгө салынбаган өлчөмдө жайылтылат.

Кыргыз Республикасынын “мамлекеттик жарандык кызмат жана муниципалдык кызмат жөнүндө” Мыйзамынын 3-беренесинин 2-бөлүгүнө ылайык, аскердик, укук коргоо жана дипломатиялык кызматтарда административдик кызмат орундарын ээлеген мамлекеттик кызматчылардын иши ушул Мыйзам менен алардын кесипкөй иштери атайын мыйзамдар менен жөнгө салынбаган өлчөмдө жөнгө салынат.

Сот приставдардын милдеттерин, күч кубатын жана мүмкүнчүлүктөрүн эске алганда, келечекте, сот приставдар кызматына мындан сырткары соттолуучу адамдарды сот имараттарында, залдарында, жайларда жана соттун аймагында коштоо укук коргоо милдеттери жүктөлүшү мүмкүн. Ага байланыштуу, сот приставдар кызматынын түшүнүгүн киргизүү менен, так аныктап алуу зарылчылыгы жаралууда.

“Сот приставдары жөнүндө” Кыргыз Республикасынын Мыйзамынын 1-беренесинин 7-бөлүгүнө ылайык, сот приставына Кыргыз Республикасынын мамлекеттик кызматчыларынын атайын класстык чендери ыйгарылат. Аны менен бирге, Кыргыз Республикасынын Президентинин 2004-жылдын 8-апрелиндеги N 132 Жарлыгы менен бекитилген “Кыргыз Республикасынын сотторунун аппараттарынын жана Кыргыз Республикасынын Жогорку Сотуна караштуу судьяларды окутуу борборунун, Сот департаментинин мамлекеттик кызматчыларына атайын класстык чендерди берүүнүн тартиби жөнүндөгү” Жобонун 4-пунктуна ылайык - атайын класстык чендерди берүү ээлеген кызмат ордуна, иш тажрыйбасына жана жогорку юридикалык билими бар экендигине ылайык ырааттуу тартипте жүргүзүлөт. Ал эми Кыргыз Республикасынын “сот приставдар мыйзамынын” 4-беренесинин 1-бөлүгүнүн 3-пунктуна ылайык сот приставдар кызмат ордуна жогорку билими барлар, ал эми улук жана Башкы сот приставы үчүн - жогорку юридикалык билими барлар боло алат деп көрсөтүлгөн. Жогорудагы ченемдик укуктук актыларды эске алганда жогорку билими бар адамдарга Кыргыз Республикасынын атайын класстык ченди ыйгарууга туура келбегендиктен, Кыргыз Республикасынын “сот приставдар мыйзамынын” 19-беренесинин негизинде ченемдик укуктук актыларды ылайыкташтыруу максатында Кыргыз Республикасынын “аскердик наамдарды, класстык чендерди, атайын класстык чендерди жана атайын наамдарды белгилөө жөнүндө” мыйзамына тийиштүү өзгөртүүлөр киргизилүүдө.

Сот приставдарынын атайын класстык чендерине акча каражат “сот приставдары жөнүндө” мыйзамы кабыл алынганда каралып, казынага киргизилген, ошол себептен сот приставдарынын атайын класстык чендерин атайын наамга өзгөртүүдө мамлекеттик казынадан кошумча акча каражат сарпталбайт.

Бул мыйзам долбоору “Кыргыз Республикасынын ченемдик укуктук актылары жөнүндө” Кыргыз Республикасынын Мыйзамынын 22-беренесине ылайык, коомдук талкуулоо максатында Кыргыз Республикасынын Жогорку Сотуна караштуу Сот департаментинин сайтына 2021-жылдын \_\_\_\_ декабрынан 2021-жылдын \_\_\_\_ январына чейин жайгаштырылган.

Бул мезгилде мамлекеттик органдардан жана жарандардан келип түшкөн сын-пикирлер жана сунуштар эске алынып, Кыргыз Республикасынын ченемдик укуктук актыларына ылайык сот притавдарга жүктөлгөн милдеттердин жана функциялардын өзгөчөлүктөрүнүн негизинде эске алынды.

Сунушталган Мыйзам долбоору Кыргыз Республикасынын Конституциясына дал келет, колдонуудагы укуктук ченемдик актыларга жана эл аралык ченемдик актыларына каршы келбейт.

Мыйзам долбоорунун жоболоруна Кыргыз Республикасынын Юстиция министрлигинин корутундусуна ылайык коррупцияга каршы аракеттенүү, адам укуктарын коргоо жана гендердик экспертиза жүргүзүлгөн.

Сунушталып жаткан Кыргыз Республикасынын Мыйзамынын долбоорун кабыл алуу кошумча бюджеттик чыгымдарды талап кылбайт.

**Кыргыз Республикасынын**

**Жогорку сотуна караштуу**

**Сот департаментинин директору У.М. Кожомбердиев**

**Кыргыз Республикасынын**

**Жогорку сотуна караштуу**

**Сот департаментинин**

**укуктук камсыздоо**

**бөлүмүнүн башчысынын м.а. К.С. Черикчиев**